पाएं अपने शहर की ताज़ा ख़बरें और फ्री ई-पेपरडाउनलोड करें
समर्थन मूल्य पर गेहूं की खरीद का काम एक अप्रैल से प्रारंभ हो गया था। एक माह पूरा गुजरने के बाद हालत यह है कि किसी भी केंद्र पर दर्ज कुल किसानों के अनुपात में महज 20 से 25 फीसदी किसानों से ही खरीदी हो सकी है। खरीद का यह कार्य 25 मई तक चलना है। यानि अब बचे हुए 24 दिनों में 75 फीसदी किसानों का अनाज खरीदना होगा।
बता दें कि कोरोना गाइड लाइन के चलते एक दिन में 10-15 किसानों को खरीद केंद्र पर एसएमएस भेजकर बुलाया जा रहा है। इसके अलावा वर्तमान में बारदाने का भी संकट है। ऐसी स्थिति में सभी पंजीकृत किसानों की खरीद हो पाना मुश्किल लग रहा है। समर्थन मूल्य पर गेहूं खरीद के लिए पंजीकृत किसानों को जिले में 80 सोसायटी के बीच विभाजित किया गया है। शासन की गाइड लाइन के अनुसार सभी किसानों की खरीद समय पर हो, इसके लिए किसी भी सोसाइटी पर 600- 700 से अधिक किसान नहीं दिए गए हैं।
नियमानुसार अभी तक 50 फीसदी किसानों की खरीद हो जानी थी लेकिन किसी भी खरीद केंद्र पर 25 फीसदी से अधिक किसानों का माल नहीं खरीदा जा सका है। इसकी सबसे बड़ी वजह है कि खरीद निर्धारित दिनांक 26 मार्च के स्थान पर 10 अप्रैल के बाद प्रारंभ हुई। खरीद प्रारंभ होते ही किसानों के पास मैसेज पहुंचना चालू हो गए।
जब बड़ी संख्या में किसान खरीद केंद्र पर पहुंचे तो बारदाने की कमी और तौल के लिए लेबर की अनुपलब्धता ने खरीदी को और पीछे कर दिया। कोरोना के चलते बाहर से आने वाले मजदूर नहीं आए। स्थानीय मजदूर सीमित संख्या में तौल कांटों पर पहुंचे जिससे खरीद की गति काफी धीमी हो गई।
अब बचे 24 दिन में 75 फीसदी किसान यानि कि हर खरीद केंद्र पर अनुमानित 400 से अधिक किसानों के गेहूं की तौल होना है। इस वक्त लगभग हर खरीद केंद्र पर बारदाने का संकट है। इस कारण खरीद और पिछड़ सकती है।
खरीद में हो रही देरी से कई किसानों की चिंता भी बढ़ गई है, क्योंकि निर्धारित तिथि 25 मई आने को केवल 24 दिन शेष हैं। ऐसे में जिन किसानों के पास मैसेज नहीं आए हैं वे शिकायत करने में लगे हुए हैं। यही हाल रहे तो सभी किसानों से गेहूं की खरीद होना मुश्किल है।
भास्कर लाइव: 27 को मैसेज आया, 28 को केंद्र पर पहुंच गया किसान, अब तक तौल का इंतजार
सेवढ़ा से 3 किलोमीटर दूर कृषक बाजार जसवंतपुर में दो खरीद केंद्र हैं। शनिवार दोपहर 2:00 बजे भास्कर टीम यहां पहुंची तो दोनों केंद्रों पर कुल लगभग 6500 बोरियां खुले में रखी हैं। यह माल किसानों से खरीदा जा चुका था। पास में कुछ ट्रैक्टर खड़े हैं और किसान तौल कांटे पर अपनी बारी का इंतजार कर रहे हैं।
मौके पर मौजूद ग्राम महेवा निवासी रामजी गुर्जर ने बताया कि उनको 27 अप्रैल को मैसेज आया था। 28 अप्रैल को ट्रॉली लेकर आ गए लेकिन अभी तक तौल का इंतजार है क्योंकि बारदाना नहीं है। खरीद प्रभारी राजकुमार सिंह चौहान मौके पर नहीं थे। कंप्यूटर ऑपरेटर प्रदीप यादव ने बताया कि खरीद प्रभारी चौहान को बुखार है, इसलिए वे घर चले गए हैं।
प्रदीप ने बताया कि यहां बारदाना बड़ी समस्या है। 20 दिन से जारी खरीद में दो बार बारदाने की शॉर्टेज हो चुकी है। आज भी जो बारदाना है, उसमें सिर्फ एक ट्रॉली गेहूं तौला जा सकता है। प्रदीप ने बताया कि उनके केंद्र पर 605 किसानों का पंजीयन है और शनिवार तक 146 लोगों का अनाज ताैला जा सका है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn